นักธุรกิจห่วงแรงกดดันด้านราคา
ธปท.เผยผลสำรวจนักธุรกิจห่วงแรงกดดันด้านราคา ส่วนใหญ่คาดเงินเฟ้อปีนี้สูงเกิน6% ด้านภาวะเศรษฐกิจเดือนก.พ.ยังขยายตัวได้ต่อเนื่อง
31 มี.ค. 2554

ธปท.เผยผลสำรวจนักธุรกิจห่วงแรงกดดันด้านราคา ส่วนใหญ่คาดเงินเฟ้อปีนี้สูงเกิน6% ด้านภาวะเศรษฐกิจเดือนก.พ.ยังขยายตัวได้ต่อเนื่อง
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า เสถียรภาพเศรษฐกิจในประเทศยังคงมีแรงกดดันด้านราคาอย่างต่อเนื่อง โดยการคาดการณ์เงินเฟ้อและต้นทุนการผลิตยังคงเพิ่มขึ้น โดยจากผลสำรวจความเห็นของนักธุรกิจทั่วประเทศกว่า 1,200 ราย ครอบคลุมทุกภาคธุรกิจของธปท.พบว่านักธุรกิจส่วนใหญ่คาดการณ์ว่าเงินเฟ้อปีนี้จะสูงเกิน 6% ซึ่งสร้างแรงกดดันต่อเงินเฟ้อในระยะต่อไปมากขึ้น 
“ภาวะที่นักธุรกิจคาดการณ์เฟ้อเกิน 6% นี้ คงได้มีการนำเข้าพิจารณาในการประชุมคณะกรรมการนโยบายการเงิน(กนง.)ในการประชุมครั้งหน้า 20 เม.ย. นี้ด้วย พร้อมกับนำข้อมูลจากสถานการณ์ในญี่ปุ่น ตะวันออกกลาง และน้ำท่วมภาคใต้เข้าพิจารณาทบทวนผลกระทบต่อการขยายตัวของเศรษฐกิจใหม่ด้วย” นายเมธีกล่าวฃ
นายเมธี กล่าวว่า ภาวะเศรษฐกิจเดือนก.พ.ปีนียังขยายตัวได้ต่อเนื่อง ตามการบริดภคและการลงทุนที่ขยายตัวในเกณฑ์ดี ประกอบกับอุปสงค์ต่างประเทศที่ยังคงขยายตัวสูงทั้งการส่งออกและการท่องเที่ยว ขณะที่การผลิตภาคอุตสาหกรรมลดลงบ้างจากปัจจัยชั่วคราว อย่างไรก็ตามจากข้อมูลเบื้องต้นที่ออกมาแล้ว 2 เดือน คาดว่าการขยายตัวในไตรมาสแรกปีนี้ยังน่าจะขยายตัวเป็นบวกได้ 
ทั้งนี้ ปัญหาน้ำท่วมคาดว่าจะกระทบต่อเศรษฐกิจไม่มาก อย่างไรก็ตามต้องดูพัฒนาการของปัญหาต่อไปด้วยว่าจะส่งผลอย่างไรต่อไป แต่เบื้องต้นที่กระทบมากจะเป็นภาคการประมง เพราะออกเรือไม่ได้ ส่วนยางพารากระทบไม่มาก เพราะมีการกรีดไปเทื่อเดือนก่อนหน้าแล้ว